דיוקן ארנה שילינג

**דיוקן ארנה שילינג (אישה חולה / גברת עם כובע)** הוא ציור מאת האמן הגרמני ארנסט לודוויג קירכנר משנת 1913. הציור מתאר את רקדנית מועדוני הלילה הברלינאית ארנה שילינג, שהפכה לבת זוגו ולדוגמניתו הראשונה של קירכנר לאחר שעבר מדרזדן לברלין בשנת 1911. מאז 1989 הציור נמצא באוסף הגלריה הלאומית של ברלין.

## היסטוריה, תוכן היצירה והיסטוריית בעלות
לאחר שעבר לברלין באוקטובר 1911, פגש קירכנר במועדון לילה בעיר את הרקדנית ארנה שילינג ואת אחותה, גרדה. הוא הוציא את ארנה מן העולם הלילי, הפך לבן זוגה והיא שימשה כדוגמניתו. מערכת היחסים ביניהם הייתה שוויונית ונמשכה עד להתאבדותו של קירכנר בשנת 1938 בדאבוס, שווייץ. קירכנר ראה בארנה שותפה חופשית לחייו וליצירתו.

בשנת 1913 חלתה ארנה וסבלה ממצב רוח מלנכולי ורוגזני, שקירכנר תרגם לביטוי אמנותי ביצירתו. הוא מצא עניין באדם עירוני אלגנטי אך בלתי כשיר, משום שהדבר אפשר לו לחקור סגנון ציור חדש. סגנון זה מתאפיין במשיכות מכחול חדות וזוויתיות, המשקפות את המתח של החיים המודרניים בעיר. לבושה האלגנטי של הדמות, הבעת הפנים הספקנית והגוונים המעודנים שלה עומדים בניגוד לרקע הצבעוני והעז. ציור זה מציין שלב חדש ביצירתו של קירכנר ומבשר את הסגנון הבשל של ציורי העיר הגדולה שלו. ההיסטוריון לאמנות פטר-קלאוס שוסטר תיאר את הדיוקן כ"פסיכוגרמה צבעונית של תפיסת האדם האקספרסיוניסטית ערב מלחמת העולם הראשונה".
[ממוזער| "כיכר פוטסדאם" 1914, [הגלריה הלאומית החדשה (ברלין)|הגלריה הלאומית החדשה, ברלין]]
האחיות ארנה וגרדה שילינג שימשו גם כדוגמניות בציורו המרכזי של קירכנר מתקופתו הברלינאית, "כיכר פוטסדאם" (1914), המוצג בגלריה הלאומית החדשה בברלין.

הציור, בגודל 71.5 × 60.5 ס"מ, צויר בטכניקת שמן על בד ונושא את חתימתו של קירכנר בפינה השמאלית העליונה: "EL Kirchner". בשנת 1916 עבר הציור לידי התעשיין ואספן האמנות קרל הַגֶמַן, ידידו של קירכנר, שבמסגרת הסכם לתמיכה כלכלית קבועה נהג לבחור מדי חודש יצירה מסדנתו של האמן. בתקופת המשטר הנאצי הוסתר הציור יחד עם אוסף הגמן במוזיאון שטֵדֵל בפרנקפורט, וכך שרד את התקופה.

לאחר מותו של הגמן, הועבר הציור בשנת 1949 לאוסף של האספן קרלהיינץ גבּלר בפרנקפורט על המיין. לאחר מותו של גבּלר, בשנת 1986, הושאל הציור לתצוגה קבועה באוספי האמנות הממלכתיים של קאסל. בשנת 1989 נרכש הציור על ידי אגודת ידידי הגלריה הלאומית של ברלין מעיזבונו של גבּלר.

מאז שנות ה-50 של המאה ה-20 הוצג הציור בתערוכות בין-לאומיות רבות, בהן הביאנלה של ונציה (1952), הדוקומנטה הראשונה בקאסל (1955), תערוכת "האקספרסיוניזם האירופי" בבית האמנות של מינכן (1970), ותערוכות אמני קבוצת "הגשר" באסן, לונדון וברלין. בנוסף, הציור הוצג בתערוכות של קירכנר בבזל, סיאטל וברלין.

## ביבליוגרפיה
* Hyang-Sook Kim: *Das „physische Schönheitsideal“ der Frau.* In: Hyang-Sook Kim: *Die Frauendarstellungen im Werk von Ernst Ludwig Kirchner. Verborgene Selbstbekenntnisse des Malers.* Tectum-Verlag, Marburg 2002, ISBN 3-8288-8407-5, S. 73–76, (Zugleich: Marburg, Universität, Dissertation, 2001).
* Philip Sefton: *The cover. Erna Schilling (sick woman, lady with hat).* In: *JAMA. The journal of the American Medical Association.* vom 12. November 2008. American Medical Association, Chicago, Band 300, Nummer 18. , S. 2099. (online)
* Gerd Presler: *Erna Schilling*, in: *E. L. Kirchner. Seine Frauen, seine Modelle, seine Bilder.* Prestel-Verlag, München 1998, S. 53–67, ISBN 3-7913-1976-0.

## קישורים חיצוניים

* ארנסט לודוויג קירשנר – דיוקן ארנה שילינג (אישה חולה / גברת עם כובע), 1913 אתר אגודת הידידים של הגלריה הלאומית
* דיוקן של ארנה שילינג / אישה חולה / גברת עם כובע באתר Bildindex.de, עם מידע על תמונתו של קירשנר

קטגוריה:דיוקנאות נשים
קטגוריה:ציורים מהמאה ה-20
קטגוריה:ציורי שמן